Verslunarmannafélag Ísafjarðar

Verslunarmannafélag Ísafjarðar var stofnað 26. júlí 1957. Fyrsti formaður þess var Jón Páll Halldórsson skrifstofumaður. Félagið gekk þegar í Landssamband íslenskra verslunarmanna, en formaður þess Sverrir Hermannsson vann að undirbúningi og flutti ávarp á stofnfundi félagsins. Félagið gekk í Alþýðusamband Íslands með Landssambandi íslenskra verslunarmanna árið 1964. Verslunarmannafélagið gerðist aðili að Alþýðusambandi Vestfjarða árið 1977, en þá hafði málið verið til umræðu í félaginu um nokkur ár.

Á aðalfundi í september 1975 var samþykkt stækkun á félagssvæði V.Í. þannig að það næði auk Ísafjarðarkaupstaðar yfir Ísafjarðarsýslur báðar að Bolungarvík undanskilinni, þar sem starfaði sérstakt félag. Verslunarmannafélag Bolungarvíkur sameinaðist félaginu í júní 1995.

Verslunarmannafélagið eignaðist árið 1990 sumarbústað við Húsafell í Borgarfirði. Bústaðurinn var seldur árið 1999, en í staðinn keypt orlofshús í Ölfusborgum. Félagið eignaðist einnig íbúð við Ásholt í Reykjavík árið 1993.

Verslunarmannafélagið átti um tíma aðild að sameiginlegri skrifstofu verkalýðsfélaganna á Ísafirði, en opnaði eigin skrifstofu árið 1991 í Hafnarstræði 14 og réð til hennar starfsmann. Félagið flutti starfsemi sína í hús Vestra hf. (Ísfirðingshúsið) árið 1997 og árið eftir hóf Freygerður Ólafsdóttir störf á skrifstofu félagsins.

Verslunarmenn samþykktu í allsherjaratkvæðagreiðslu að félag þeirra tæki þátt í stofnun Verkalýðsfélags Vestfirðinga haustið 2002 og mynduðu sérstaka deild í félaginu.

Formenn
Samkvæmt gögnum félagsins hafa formenn þess verið:

 Jón Páll Halldórsson 1957-1960
 Haukur Ingason 1960-1961
 Gunnar Jónsson 1962-1964
 Garðar Einarsson 1964-1973
 Geir A. Guðsteinsson 1973-1977
 Eiríkur Sigurðsson 1977-1978
 Friðrik Adolfsson 1978-1980
 Anna M. Helgadóttir 1980-1981
 Elín Tryggvadóttir 1981-1986
 Salmar Jóhannsson 1986-1992
 Gylfi Guðmundsson 1992-1998
 Finnur Magnússon 1999-2002

Eldri félög verslunarmanna á Ísafirði
Áður höfðu starfað tvö félög verslunarmanna á Ísafirði. Fyrsta félagið var stofnað 8. febrúar 1905 og nefndist Verzlunarmannafjelag Ísafjarðarkaupstaðar og sýslna. Það var sameiginlegt félag kaupmanna, verslunarstjóra og starfsmanna verslana í bænum. Félagið hélt hátíðlegan frídag verslunarmanna á Ísafirði í fyrst sinn í júlí 1905 með skemmtiferð inn í Tunguskóg. Starfsemi félagsins lagðist af eftir nokkur ár, þó það væri við lýði að nafninu til fram undir 1920.

Annað félag var stofnað 14. maí 1937 undir merkjum Alþýðusambands Íslands. Það hét Verslunarmannafélagið, Ísafirði og starfaði til ársins 1943. Gögn félagsins eru varðveitt í Héraðsskjalasafninu á Ísafirði. Félagið var hreint launþegafélag og náði samningum við verslunareigendur, bakarí og bæjarstofnanir á Ísafirði. Fyrsti formaður Verslunarmannafélagsins var Gunnar Andrew, en seinni árin Sigurjón Sigurbjörnsson. Stór hluti félagsmanna starfaði hjá Kaupfélagi Ísfirðinga. Þegar starfsfólk Kaupfélagsins ákvað að stofna sérstakt starfsmannafélag og semja beint við atvinnurekanda sinn, lagðist verslunarmannafélagið niður. Merki þess var endurreist árið 1957, eins og fram kemur efst á þessari síðu. 

Heimildir
Sigurður Pétursson. Vindur í seglum I. Saga verkalýðshreyfingar á Vestfjörðum 1. bindi, 1890-1930. Ísafirði 2011.
Sigurður Pétursson. Vindur í seglum III. Saga verkalýðshreyfingar á Vestfjörðum 3. bindi, Ísafjörður og Ísafjarðardjúp 1931-1970. Alþýðusamband Vestfjarða 2015.
Héraðsskjalasafnið Ísafirði. Skjalasafn verkalýðshreyfingarinnar á Vestfjörðum. Deild 26. Verslunarmannafélag Ísafjarðar.

Tilvísanir

Flokkur:Stéttarfélög á Vestfjörðum